GiliGold/VAD_KnessetCorpus huggingface dataset:
ארבל אסטרחן: החוק אומר שהדברים צריכים להיעשות באותו זמן.
ארבל אסטרחן: אני אצטט: ההתפלגות נעשית בעת שהסיעה מתמזגת עם סיעה אחרת.
ארבל אסטרחן: לכן קודם תצביע ועדת הכנסת על המיזוג, יאושר המיזוג ואז ניתן יהיה להצביע על הפילוג.
דוד טל: הכל בהיר.
דוד טל: לסעיף הראשון כאמור, בקשת סיעת גיל וסיעת צדק לזקן להתמזג.
דוד טל: אשר על כן אישרנו את הצעת המיזוג פה אחד.
דוד טל: אנחנו עוברים לנושא השני, בקשתו של חבר הכנסת גלזר להתפלג מסיעת צדק לזקן ולהקים סיעה חדשה.
דוד טל: חבר הכנסת גלזר, אתה רוצה לומר משהו?
אלחנן גלזר: כל הדברים נאמרו.
ארבל אסטרחן: אני רק רוצה להוסיף שתוקם סיעה חדשה שתיקרא "הדרך הטובה" כפי שביקש חבר הכנסת גלזר.
ארבל אסטרחן: גם את השם צריכה ועדת הכנסת לאשר.
ארבל אסטרחן: הסיעה החדשה אינה מייצגת מפלגה כלומר לא תהיה זכאית למימון עד אשר תחליט לייצג מפלגה, בין אם מפלגה חדשה, בין אם מפלגה קיימת.
דוד טל: אשר על כן אנחנו עוברים לאישור הסעיף השני של ההתפלגות של חבר הכנסת גלזר.
דוד טל: אשר על כן גם את הסעיף הזה אישרנו.
דוד טל: על סדר היום בקשת יו"ר ועדת החינוך, התרבות והספורט למיזוג הצעות החוק: הצ"ח הפיקוח על מכונים פסיכומטריים, התשס"ח-2008.
דוד טל: מי בעד - ירים את ידו?
דוד טל: אושר פה אחד, על פי הפה שלי.
דוד טל: בקשת יו"ר ועדת העבודה, הרווחה והבריאות למיזוג הצעות החוק הבאות: 1.
דוד טל: הצ"ח עובדים זרים (תיקון מס' 11)(עובד זר בתחום הסיעוד), התשס"ח-2008 (כ/212) 2.
דוד טל: הצ"ח עובדים זרים (תיקון מס' 12)(עובד זר בתחום הסיעוד), התשס"ח-2008 (כ/216)
דוד טל: הנושא השני, בקשת יו"ר ועדת העבודה למיזוג הצ"ח עובדים זרים, תיקון 11 ותיקון 12.
דוד טל: מי בעד – ירים את ידו?
דוד טל: אקרא מכתב ששלח אליי המזכיר הנאמן והמסור, עו"ד אייל ינון: "אני מתכבד לפנות אליך בעניין שבנדון כדלקמן: כידוע, הודיע נשיא המדינה ליו"ר הכנסת כי אינו רואה אפשרות להגיע להרכבת הממשלה.
דוד טל: בהתאם לסעיף 10 לחוק יסוד: הממשלה, החלו אפוא מניין 21 הימים שבהם רשאים רוב חברי הכנסת לבקש מהנשיא להטיל את הרכבת הממשלה על אחד מחברי הכנסת.
דוד טל: אם לא תוגש לנשיא בקשה כאמור, ייערכו הבחירות בתום 90 ימים מתום התקופה האמורה.
דוד טל: אשר על כן ולאחר שיו"ר הכנסת, גב' דליה איציק, נועצה עם ראשי הסיעות, נתבקשתי על ידי יו"ר הכנסת להביא לאישורה של ועדת הכנסת את ההצעה עליה הסכימו יו"ר הכנסת וראשי הסיעות, לפיה הכנסת תצא לפגרת בחירות החל מיום שלישי, י"ג בחשוון, 11 בנובמבר 2008.
דוד טל: בפורום ראשי הסיעות הוצע כי ועדת הכנסת תסמיך את יו"ר הכנסת לכנס את הכנסת לרגל אירועים מיוחדים לאחר התייעצות עם נשיאות הכנסת, זאת, כמובן, מבלי לגרוע מהסמכות הנתונה בחוק לממשלה ול-25 חברי כנסת לדרוש את כינוס הכנסת בזמן הפגרה.
דוד טל: "אשר לכינוס הוועדות, מוצע כי כינוס כאמור יהיה באישור יו"ר הכנסת בהתאם לסעיף 99ב לתקנון הכנסת, קרי לפי דרישת הממשלה או לפי דרישת שליש מחברי הוועדה או לחילופין על פי בקשה של יושבי ראש הוועדות שתוגש ליו"ר הכנסת לאחר שאושרה קודם לכן על ידי פורום ההסכמות".
דוד טל: ינון, בבקשה.
אייל ינון: המועד המוצע ליציאה לפגרה הוא יום שלישי הבא, 11 בנובמבר.
אייל ינון: בפורום ראשי הסיעות סוכם שיוצע לוועדת הכנסת להסמיך את יו"ר הכנסת בהתייעצות עם נשיאות הכנסת לכנס את הכנסת לרגל אירועים מיוחדים כגון למשל ביקור של נשיא מדינה זרה שירצה לנאום לפני המליאה.
דוד רותם: אם מובארק יחליט שהוא מבקר, אנו מאשרים לו מראש.
אחמד טיבי: אם הוא לא ירצה?
אחמד טיבי: אני מוחה בתוקף.
אייל ינון: הסמכות הזו לכנס את המליאה לרגל אירועים מיוחדים לא גורעת מהסכמות הרגילה שיש בפגרות, שהממשלה או 25 חברי כנסת רשאים לדרוש את כינוס הכנסת בזמן הפגרה.
אייל ינון: לגבי הוועדות, מה שמוצע זה אחת משתי דרכים: יש סעיף 99ב לתקנון הכנסת, הסעיף הרגיל שאומר ששליש מחברי הוועדה או הממשלה יכולים בזמן פגרה באישור יו"ר הכנסת לבקש לכנס את הוועדות.
אייל ינון: אנו מציעים גם דבר נוסף, שע"פ בקשה של יושבי ראש הוועדות שתוגש ליו"ר הכנסת, ניתן יהיה לכנס אם הוועדות, אם פורום ההסכמות שפועל במהלך השבוע האחרון- -
קריאות: למה פורום ההסכמות?
אייל ינון: זה אותו רציונל שפועל גם בימים האלה שאנו נמצאים בהם עכשיו.
גדעון סער: פורום ההסכמות זה על חקיקה.
אייל ינון: יש מצב שבו ייתכן וראשי ועדות ירצו לכנס את הוועדות באופן שוטף, בין אם כי הם לא מתמודדים בבחירות מקדימות בשום מפלגה, בין מסיבות אחרות.
אייל ינון: יכולות לעלות בוועדות כל מיני הצעות שיכול להיות שהן בעייתיות ויכול להיות שזה יפריע לחברי כנסת, שהם לא יכולים להיות נוכחים בישיבות האלה.
אייל ינון: לכן הצענו שיו"ר ועדה שרוצה לכנס את הוועדה שלו, יפנה, ונביא את זה בפני פורום הסכמות, יגיד מה יהיה על סדר היום, נבחן את זה ביחס לתאריך שמוצע - אולי זה יום שיש בו פריימריז לסיעה מסוימת.
אייל ינון: אנו רוצים להכניס סדר לטובת החברים כולם, אחרת כל אחד יוכל לעשות מה שהוא רוצה.
דוד טל: אם יש התנגדות, לי אישית אין בעיה להוריד את הנושא הזה של פורום הסכמות- -
זהבה גלאון: אדוני, סוכם שיוקם פורום הסכמות, שזה במסגרת הסכמות מקובלות לגבי חקיקה שתעלה בתקופה הזו של השבוע הזה עד היציאה לפגרה.
זהבה גלאון: הכנסת הזו מתנהלת ששים שנה על פי תקנון ברור – מתכנסים או על פי בקשת ממשלה או על בסיס 25 חתימות.
זהבה גלאון: יש לי הרבה הערכה ליושבי ראש ועדות.
זהבה גלאון: אני מכירה למשל יו"ר ועדה אחד, שקוראים לו דוד טל, שהוועדה הזו יודעת שיש לי אליו חיבה מיוחדת, אבל חוסר הסכמה משווע למשל עם הצעת החוק שלו לגבי משאל עם.
זהבה גלאון: ברגע שאני נותנת בכלל פררוגטיבה – לא שאני לרגע חושבת שיו"ר ועדת הכנסת ירצה להביא את חוק משאל עם להצבעה – אבל אני מבקשת לא לחרוג ממה שהיה מאז ועד היום - או כנסת או ממשלה או 25 חתימות.
אייל ינון: אנו מדברים על שני דברים שונים.
אייל ינון: 25 חברי כנסת זה על המליאה.
זהבה גלאון: נכון, אבל אם ועדה מתכנסת, היא צריכה, נניח חוק, גם להביא אותו למליאה אחר כך.
זהבה גלאון: נאמר שאתה מאשר לדוד טל לכנס את הוועדה, באישור היו"ר.
זהבה גלאון: מתכנסת הוועדה, והיא מקבלת החלטה, שהיא מכינה את חוק משאל עם להצבעה.
זהבה גלאון: שיקול הדעת לגבי המליאה הוא אם 25 חברי כנסת מגיעים ליו"ר.
זהבה גלאון: אני נותנת ליו"ר שיקול דעת- -
אייל ינון: זה לא חל על חקיקה.
דוד טל: זהבה אומרת שנוריד את ועדת ההסכמות ונוריד את הסמכות של יושבי ראש הוועדה לבקש מיו"ר הכנסת.
דוד טל: את שני אלה מורידים.
דוד טל: את ההצעה של יושב ראש – לא יפנה ליו"ר הכנסת לקבל אישור לכנס ועדה.
אייל ינון: המשמעות היא שיו"ר לא יוכל על דעת עצמו לבקש.
גדעון סער: אני מסכים עם ההערה של זהבה גלאון, שנושא ועדת ההסכמות לא רלוונטי לכינוס הוועדות.
גדעון סער: אני גם מספיק מותש בימים האלה מהפניות של כל חברי הכנסת לגבי החקיקה.
גדעון סער: מבחינתי, זה עומד להסתיים בשבוע הבא.
גדעון סער: לגבי נושא כינוס הוועדות, אי אפשר להעמיד את יו"ר הוועדה בעמדה נחותה לעומת שליש מחברי הוועדה.
גדעון סער: צריך לאפשר ליו"ר הוועדה גם לכנס את הוועדה.
גדעון סער: מה שכן, צריך להטיל מגבלות בתקופה הזו.
דוד טל: במושב האחרון של הכנסת הקודמת הגבילו - שלוש ישיבות.
גדעון סער: שלוש זה בסדר, אבל בין אם לפי רצון היו"ר ובין אם ביוזמת החברים, צריך שזה יהיה במשורה.
דוד טל: זהבה, אם את מסכימה לדעתו של גדעון, נצביע.
דוד טל: אם לא, נצביע על ההצעה שלו מול ההצעה שלך.
ארבל אסטרחן: יש היום שתי אפשרויות בפגרה; אחת היא שתמיד בפגרה שליש מחברי הוועדה או הממשלה יכולים לבקש מיו"ר הכנסת שיזמן ישיבת ועדה.
ארבל אסטרחן: בנוסף, יש סמכות לוועדת הכנסת להטיל על הוועדות, וזה מה שאתם מכירים, שלפני כל פגרה ועדת הכנסת קובעת – כל הוועדות יישבו X פעמים וכן הלאה.
ארבל אסטרחן: הרעיון עכשיו היה שוועדת הכנסת לא תסמיך מראש.
גדעון סער: אתם רוצים שיו"ר ועדה יהיה יו"ר נכה, שלא יוכל לכנס ועדה?
אייל ינון: לא, לכן הצענו הצעה אחרת- -
גדעון סער: אבל זה מעולם לא היה.
דוד טל: אני רוצה להעלות להצבעה שתי אפשרויות; אחת, כפי שהציעה זהבה, שלא תהיה סמכות ליושבי ראש ועדות לכנס.
זהבה גלאון: אני רוצה לפעול לפי התקנון, לא לשנות.
אייל ינון: ההבדל בין ההצעה של חברת הכנסת גלאון להצעה של חבר הכנסת סער הוא הבדל מהותי.
אייל ינון: לפי ההצעה שלך, חברת הכנסת גלאון, לא תהיה אופציה שיו"ר ועדה, אלא אם כן הוא גייס שליש מחברי הוועדה, הוא יוכל לכנס את הוועדה, כי כדי שיו"ר יוכל לכנס ועדה, ועדת הכנסת צריכה לקבוע מכסה מראש של מספר פעמים שבה היו"ר יכול לכנס.
דוד טל: את רוצה שכל יו"ר ועדה יוכל לכנס שלוש פעמים בפגרה?
זהבה גלאון: כמו שהיה תמיד.
דוד טל: בפעם הקודמת היה שלוש פעמים.
גדעון סער: קח גם את היוזמה של השליש.
גדעון סער: זה לא שהוא יכול שלוש והם יכולים שלושים.
דוד טל: שלוש זה יוזמה של היו"ר, לקיים שלוש פעמים, ויש אפשרות, שליש מחברי הוועדה שיכפו על יו"ר הוועדה לכנס.
דוד טל: אני רוצה להשאיר את האפשרות גם לחברי הוועדה, אם הם בניגוד לדעתו של היו"ר, וגם ליו"ר.
אייל ינון: שימו לב, בגלל שאנו נמצאים בפגרת בחירות יש שני נושאים שצריכים לעניין; אחד זה לגבי מועד הכינוסים, שהיו"ר יקבע את זה על דעת עצמו, וזה יכול ליפול על מועדים שהם לא נוחים- -
דוד טל: אנו יכולים לקבוע שלושה-ארבעה ימים לפני כן, שהוא ייכנס ויצטרך להודיע ארבעה או חמישה ימים לפני הכינוס.
אייל ינון: דבר שני זה נושאים קונטרוברסליים שעלולים לעלות בוועדות.
דוד רותם: אני מציע שהוועדה תחליט שאפשר לכנס את הוועדות פעם בשבוע לפחות.
יואל חסון: מי יבוא לכאן?
יואל חסון: יש מערכת בחירות, יש פריימריז.
דוד רותם: יש גם אנשים שיש להם עניין שעבודת הכנסת- -
יואל חסון: בזמן בחירות- -
דוד טל: נסגור את הדיון הזה.
דוד טל: אני צריך לרוץ צפונה, יש נושאים חשובים.
יורם מרציאנו: לנו אין מחר ועדה מסדרת- -
דוד רותם: לכן אני מציע שנחליט שאפשר לכנס את הוועדות ארבע פעמים בחודש או פעם בשבוע, ולקבוע שזה רק הכנה לקריאה שנייה ושלישית.
דוד טל: רבותיי, אני רוצה להעלות להצבעה את ההצעה של זהבה, שאומרת: יו"ר ועדה יוכל לזמן דיון.
דוד טל: באותה מידה שליש מחברי הוועדה יוכלו לזמן דיון, ואז נגיד שפה יש לנו האיזון.
דוד טל: הורדנו את הנושא של ועדת הסכמות.
דוד טל: עכשיו צריך לקבוע – בין שלוש לארבע פעמים, בפגרה.
יעקב מרגי: הכנסת יוצאת לפגרה – אני לא משפטן, אך היא צריכה לחדול.
יעקב מרגי: מליאת הכנסת לא מתפקדת.
יעקב מרגי: לא כל ראשי הוועדות הגונים והוגנים.
יעקב מרגי: לא הייתי רוצה לסמוך על שום גחמה של שום יושב ראש להכין מסמכי מגרה מוכנים לכנסת הבאה.
יעקב מרגי: תשאירו הכל לכנסת הבאה.
יואל חסון: אני מעריך חלק מחברי הכנסת שמאוד אובססיביים לכינוס ועדות כל יום, כל שעה בזמן פגרת בחירות.
יואל חסון: פגרת בחירות היא בחירות.
יואל חסון: אנו הולכים לבחירות.
יואל חסון: בזמן בחירות כל אחד מאתנו, יש לו מפלגה, יש לו דרך, הוא צריך להציג אותה לציבור.
יואל חסון: הוא לא יציג אותה פה אלא במחוז הבחירה שלו – ברחוב, בכל מקום אפשרי.
יואל חסון: זו הצגה מיותרת, אין בזה אמת, אין בזה דבר, במקרה הטוב היו"ר ישב פה לבד, עם עוד חבר כנסת שאין לו מפלגה יותר.
יואל חסון: זה יביא לנו דברים שנצטרך להתמודד אתם בכנסת הבאה.
יואל חסון: צריך לעשות מינימום, רק בעת הצורך.
יואל חסון: אין צורך לעשות שום ישיבה שוטפת.
יואל חסון: גם שלוש פעמים בכל הפגרה זה יותר מדי.
דוד טל: אני רוצה להסב את תשומת לבה של זהבה, לגבי ועדת חוץ וביטחון וועדת כספים, אני רוצה שנאשר להם שהם יוכלו להתכנס מתי שיצטרכו.
דוד טל: חקיקה בפירוש לא.
דוד טל: אנו מדברים על כל הוועדות- -
קריאות: ביקורת המדינה.
דוד טל: אני נועל את הנושא הזה.
דוד טל: חברי הסיעה, תתייעצו, נעלה את זה מחר לדיון נוסף ואז תהיו יותר מגובשים.
נסים זאב: אדוני היו"ר- -
דוד טל: סגרתי את הדיון הזה, אני מפעיל שיקול דעת.
דוד טל: בקשת יו"ר ועדת הכספים להעברת הצ"ח דוד בן-גוריון (תיקון – יד בן-גוריון), התשס"ח-2008 מוועדת החינוך, התרבות והספורט – לדיון בוועדת הכספים
דוד טל: הנושא הבא, בקשת יו"ר ועדת הכספים להעברת הצ"ח דוד בן-גוריון (תיקון – יד בן-גוריון), התשס"ח-2008 מוועדת החינוך, התרבות והספורט – לדיון בוועדת הכספים.
דוד טל: יש הסכמה שם בין יושבי ראש הוועדות.
דוד טל: בקשת יו"ר ועדת החינוך, התרבות והספורט להקדמת הדיון בהצ"ח הפיקוח על מכונים פסיכומטריים, התשס"ט-2008 (כ/241), לפני הקריאה השנייה והשלישית
דוד טל: הנושא הבא, בקשת יו"ר ועדת החינוך, התרבות והספורט להקדמת הדיון בהצ"ח הפיקוח על מכונים פסיכומטריים, התשס"ט-2008 (כ/241), לפני הקריאה השנייה והשלישית.
דוד טל: קביעת ממלא מקום ליו"ר הכנסת בעת היעדרה מן הארץ
דוד טל: קביעת ממלא מקום ליו"ר הכנסת בעת היעדרה מן הארץ.
דוד טל: יו"ר הכנסת הודיעה שתיעדר מן הארץ החל מיום רביעי הנוכחי, 5 בנובמבר, ועד יום ראשון הבא עלינו לטובה, 9 בנובמבר.
דוד טל: בהתאם לסעיף 20א לחוק יסוד: הכנסת, ועדת הכנסת מבקשת לקבוע ממלא מקום ליו"ר הכנסת לתקופה זו.
דוד טל: יו"ר הכנסת ממליצה למנות כממלא מקומה את סגן יו"ר הכנסת, חבר הכנסת עתניאל שנלר.
דוד טל: בקשת יו"ר ועדת הפנים והגנת הסביבה להקדמת הדיון בהצ"ח הגבלת שירותי שמירה בבתים משותפים, התשס"ח-2008, לפני הקריאה השנייה והשלישית
דוד טל: בקשת יו"ר ועדת הפנים והגנת הסביבה להקדמת הדיון בהצ"ח הגבלת שירותי שמירה בבתים משותפים, התשס"ח-2008, לפני הקריאה השנייה והשלישית.
דוד טל: אושר, פטור מחובת הנחה.
אחמד טיבי: הצעה לסדר- -
דוד טל: אני מברך את המנכ"ל שמכבד אותנו בנוכחותו ואת עורך דין יוסי גילאור, אחד מחברי ועדת גרונאו.
דוד טל: נתחיל בנושא של המלצת ועדת גרונאו.
משה גפני: אתה יכול להסביר מה הויכוח לגבי קיום הוועדות?
גדעון סער: אתם צריכים לקבל את עמדתנו.
משה גפני: רק שאוכל להגיד לציבור שבחר אותי, למה קיבלתי את עמדתו של גדעון סער.
דוד טל: אתה לא קיבלת את עמדתו של גדעון סער ומחר תצטרך להכריע בנושא הזה.
דוד טל: אתמול היו הסכמות עם רוב סיעות הבית.
דוד טל: , כנראה שסיעת הליכוד לא קיבלה את זה ברגע האחרון.
דוד טל: אייל יסביר מה היתה ההצעה שהיתה מוסכמת על הרוב וכרגע היא לא מקובלת ומחר נדון בה.
גדעון סער: יש פה עוד עניין.
גדעון סער: גם בנוסח הזה, המילה הסופית היא של יושבת ראש הכנסת.
גדעון סער: זה בכלל דבר מטורף כי זה כבר להפעיל מנגנון פוליטי לא שקול לדכא את הוועדות.
דוד טל: גדעון אני לא רוצה להיכנס לזה, אבל יש בעיה שאני אתה ואחרים נהיה בפריימריס ואחרים יכולים לנהל את הוועדות ויהיו שם 2.5 אנשים, במקרה הטוב, או בן אדם אחד, במקרה הפחות טוב.
משה שרוני: הפריימריס זה לא כל יום.
דוד טל: זה מהיום עד אמצע דצמבר.
גדעון סער: השאלה, האם צריך להגביל בכלל את פעילות הוועדות בפגרת הבחירות?
גדעון סער: ואם כן, אז איך?
גדעון סער: לאחר דיון אצלנו בסיעה אני טוען שלא צורך להגביל אלא במספר הדיונים.
גדעון סער: נגיד שלא קיבלו את עמדתי ואמרו שנעשה פורום הסכמות, אי אפשר לשים מעל זה את יושבת ראש הכנסת כגורם מאשרר.
אייל ינון: לדעתי זאת בעיה פתירה.
גדעון סער: יש שני מצבים.
גדעון סער: ברור במה אני תומך אבל אני יכול לחיות גם עם הפילטר הזה בלי יושבת הכנסת.
גדעון סער: בזמן בחירות גם יושבת ראש הכנסת היא אדם פוליטי, למרות שזה נראה בלתי סביר.
אייל ינון: היא חלק מפורום ההסכמות.
גדעון סער: אבל הנוסח שראיתי עכשיו הוא נוסח שבסוף בא אליה.
אייל ינון: אם זאת הבעיה אז זה פתיר.
אייל ינון: נכון שבסוף היא בעלת הסמכות, אבל היא קיבלה את כל מה שפורום ההסכמה קיבל.
גדעון סער: מקסימום אפשר לקבל החלטה נגדי ברוב דעות אבל אם ייכפה עלי להיות בוועדת ההסכמות אז אני אקבל את זה.
דוד טל: גדעון, אם לא נגיע להסכמה עד מחר, ננסה לכפות עליך הר כגיגית.
גדעון סער: אני מודיע מראש שאני לא פנוי לערוך מאבק איתנים.
דוד טל: זה לא מאבק איתנים.
דוד טל: בנוסף, יושב ראש הוועדה לא מתנגד לכנס את הוועדה בימים אחרים, ביום שלא יהיה אף לא אחד ולהעביר את זה פה אחד על פי הפה שלו.
דוד טל: דיון בהמלצת הוועדה הציבורית לקביעת שכר ותשלומים נלווים לחברי הכנסת בנושא: "תשלום עבור לינה של חברי הכנסת בירושלים".
דוד טל: בזמנו הנחנו על שולחן הכנסת את המלצתה של ועדת גרונאו בנושא לינות חברי הכנסת.
דוד טל: עד רגע זה לא קיבלתי שום השגות לנושא הזה.
דוד טל: אני אבקש מהיועצת המשפטית להציג את ההצעה ולאחר מכן נדון בה.
דוד טל: אם עורך דין גלאור ירצה להתייחס אליה הוא יוכל לעשות זאת.
ארבל אסטרחן: כידוע, חברי הכנסת שאינם מתגוררים בירושלים זכאים לקבל מהכנסת לינה בירושלים.
ארבל אסטרחן: הם יכולים לישון במלון בירושלים בימים שני ושלישי או לשכור דירה בעיר.
ארבל אסטרחן: מספר חברי כנסת פנו לוועדת גרונאו בבקשה להעלות את סכום שכר הדירה שהם זכאים לו.
ארבל אסטרחן: הסכום היום הוא 634 דולר והם טענו שלאור ירידת ערך הדולר הסכום אינו מספיק.
ארבל אסטרחן: הוועדה בדקה את הנושא ובחנה בכללותה את הסוגיה של זכאות חברי הכנסת ללינה.
ארבל אסטרחן: ההמלצה שמונחת בפניכם הוגשה לכנסת ביולי ובשל הפגרה אנו דנים בה כעת.
ארבל אסטרחן: אתחיל עם עניין הסכום.
ארבל אסטרחן: הוועדה מציעה להעלות את הסכום שבו חבר כנסת יכול לשכור דירה בירושלים.
ארבל אסטרחן: כיום הסכום עומד על 634 דולר.
ארבל אסטרחן: מוצע לקבוע את הסכום בשקלים ולהעמיד אותו על 2,800 שקלים, שזה 746 דולר נכון להיום.
ארבל אסטרחן: זאת המלצה אחת.
ארבל אסטרחן: בנוסף, הוועדה מצאה שבערך מחצית מחברי הכנסת שעשו שימוש בזכות ללינה בירושלים התגוררו באזור תל אביב והמרכז.
ארבל אסטרחן: מתוך 67 חברי כנסת שעשו ב-2007 שימוש בזכות הזאת, 37 מתגוררים באזור תל אביב והמרכז.
ארבל אסטרחן: הוועדה סברה שלגבי אותם חברי כנסת יש לאפשר להם להמשיך וליהנות מזכאות לשכור דירה או ללון במלון בירושלים, אבל יש לחייבם במס הכנסה על כך והכנסת לא צריכה לשאת בכך, לאור העובדה שיש פחות הצדקה ללינה שלהם בעיר.
ארבל אסטרחן: לכן מוצע להשאיר את אפשרות הלינה של חברי הכנסת בירושלים בין ימי ישיבות.
ארבל אסטרחן: אם חבר כנסת מתגורר מעל 100 קילומטר מירושלים, הכנסת תממן את עלות הלינה במלון ואת מס ההכנסה.
דוד טל: כמו שזה היום.
ארבל אסטרחן: אם חבר כנסת מתגורר פחות מ-100 קילומטר מירושלים, הוא ישלם את המס.
ארבל אסטרחן: בנוסף, יש להזכיר, שגם היום למנכ"ל הכנסת יש סמכות - - -
משה גפני: כמה קילומטר זה היום?
ארבל אסטרחן: היום זה למי שגר מחוץ לירושלים.
דוד אזולאי: כמה המס?
דוד טל: אם אתה משלם מס שולי, תיקח בחשבון שזה 50%.
דוד טל: יום אחד על חשבונך ויום אחד על חשבון הכנסת.
אבי בלשניקוב: מלון עולה 110 דולר ללילה.
דוד טל: אתה תשלם 50 דולר.
ארבל א סטרחן: בהקשר הזה אזכיר שמאז שהוגשו מסקנות ועדת גרונאו ועד היום, בין לבין, דנה ועדת הכספים בנושא לינות שרים בבתי המלון וקיבלה לגביהם החלטה שקובעת רק 100 קילומטר.
ארבל א סטרחן: היום קבוע שהוצאות מלון בירושלים של שר או סגן שר, שמקום מגוריו הקבוע אינו בירושלים ומרוחק 100 קילומטר לפחות מירושלים, והוא לן בו בלילה שבין שני ימי עבודה, יהיו על חשבון אוצר המדינה.
ארבל א סטרחן: כלומר, פחות מ-100 קילומטר אין בכלל זכאות.
ארבל א סטרחן: כאן מוצע שתהיה זכאות רק שהיא תמוסה.
ארבל א סטרחן: בנוסף לזכאות של חברי הכנסת לישון במלון בין ימי ישיבות, כבר היום יש סמכות למנכ"ל הכנסת לאשר, במקרים יוצאי דופן, לינה בירושלים.
ארבל א סטרחן: מוצע להשאיר את סמכות המנכ"ל לאשר לינה בירושלים במקרים מיוחדים וחריגים.
דוד טל: יש הצעה להעביר את הסמכות הזאת ליושב ראש הכנסת.
משה שרוני: לשר יש נהג צמוד ואתם משווים את זה לחברי כנסת.
דוד טל: היא רק הציגה את העובדות.
ארבל אסטרחן: במקרים מיוחדים יוכל מנכ"ל הכנסת לאשר.
משה גפני: מה זה מקרה מיוחד?
דוד טל: לדוגמה, ביום חמישי בבוקר יש לך דיון וביום רביעי אתה נמצא כאן.
משה גפני: המקרים המיוחדים הם גם בימי שני ושלישי, שאז לא יגולם המס על פי שיקול דעתו של המנכ"ל?
דוד טל: בשני ושלישי אתה יכול להשתמש וזה מגולם.
דוד טל: אם תרצה לישון ביום רביעי בלילה, כי יש לך ועדה חשובה למחרת - - -
משה גפני: שאלתי, מה קורה אם יש מקרה מיוחד ביום שני או שלישי.
דוד טל: אין מיוחד ביום שני או שלישי.
דוד טל: אם יהיה מיוחד, זה יהיה ביום רביעי בלילה, ואז זה יהיה על חשבון הכנסת ולא יגולם.
דוד טל: הלינה ביום רביעי בלילה לא תגולם.
אבי בלשניקוב: אני רוצה להתייחס למה שאמר חבר הכנסת גפני.
אבי בלשניקוב: ראשית, יש הרבה מאוד מקרים מוצדקים שבהם חברי כנסת לנים בירושלים מעבר לימים שני ושלישי.
אבי בלשניקוב: מי שלא ער לעבודה הפרלמנטארית של עבודת הוועדות, לא מכיר את עבודת הכנסת.
אבי בלשניקוב: יש הרבה מקרים גם בימי ראשון וגם בימי רביעי.
אבי בלשניקוב: לעיתים רחוקות מאוד יש גם פניות לגבי ימי חמישי.
אבי בלשניקוב: ישנה פניה מסודרת אלי ואני מאשר את זה וזה בסדר גמור.
אבי בלשניקוב: אני בודק ומאשר.
אבי בלשניקוב: לגבי האישור החריג של המנכ"ל לימים שני ושלישי.
אבי בלשניקוב: מבחינת הפרשנות שלי, משל בימים של אישור תקציב המדינה, כולנו יודעים שנשארים פה עד שעות הלילה המאוחרות.
אבי בלשניקוב: המנהל הכללי יחליט גם אם זה ביום שני וגם אם זה ביום שלישי שזה צורך מיוחד ואז הכנסת תיקח את זה על עצמה.
אבי בלשניקוב: זה נראה בעין שחברי הכנסת נשארו עד שעה מאוחרת.
אבי בלשניקוב: אני גם לא מציע לקבוע מהי שעה מאוחרת.
אלכס מילר: אז אולי תגדירו פה מה זאת שעה מאוחרת.
דוד טל: אני חושב שנשאיר את זה לשיקול המנכ"ל ואין עם זה בעיה.
משה גפני: אם נראה שיש יושב ראש ועדה שבכוונה מקיים ישיבה בשעה 07:30 בבוקר או ב-07:45, כדי שלא נספיק להגיע, זה נקרא מקרה מיוחד?
דוד טל: אני מניח שהמנכ"ל ישקול את זה.
מרינה סולודקין: הייתי יחד עם גפני בדיון כזה - - -
משה גפני: כן, כדי שלא נגיע.
משה גפני: הגענו ברבע לתשע והסתבר שהיתה הצבעה.
דוד טל: גפני, אני סומך על שיקול דעתו של המנכ"ל שבמקרים כגון אלה, הוא יאפשר ויאשר.
ארבל אסטרחן: מוצע שהוצאות המלון יהיו רק בירושלים ולא בערים אחרות.
ארבל אסטרחן: לגבי דירה, מוצע, כמו שאמרתי, לשנות את הסכום ולהעמידו על סכום שיקלי - - -
אבי בלשניקוב: מה הכוונה שהלינה תהיה רק בירושלים?
ארבל אסטרחן: הלינה תהיה רק בירושלים ולא בתל-אביב.
אבי בלשניקוב: לפעמים יש מקרים מיוחדים, שוועדה עורכת סיור בדרום במשך יומיים.
דוד אזולאי: אפילו יום אחד שהסיור מתחיל בשעה 09:00 בבוקר וצריך להגיע מרחוק.
דוד טל: אני חושב שהמנכ"ל צודק וצריך לשנות את זה.
ארבל אסטרחן: גם היום אי אפשר לאשר לינה מחוץ לירושלים.
אבי בלשניקוב: רק אם זה במסגרת עבודה פרלמנטארית נטו.
אבי בלשניקוב: פונה אלי יושב ראש ועדה ואומר שהוא מסייר מהבוקר עד הלילה בדרום, באילת או בקרית שמונה.
אבי בלשניקוב: הוא מעביר לי את סדר היום ואני מאשר לינה בבאר שבע או לינה בחיפה.
אבי בלשניקוב: היו מקרים בודדים כאלה אבל בהחלט אני מבקש להשאיר לי את שיקול הדעת הזה למען העניין.
ארבל אסטרחן: אם הכנסת מארגנת סיור של יומיים, אז הכנסת מממנת את זה.
דוד אזולאי: ארבל, אני אסביר למה התכוון המנכ"ל.
דוד אזולאי: יושב ראש ועדה החליט על סיור שמתחיל בשעה 9 אי שם בדרום.
דוד אזולאי: אני צריך להגיע לסיור הזה מהצפון.
דוד אזולאי: אני רוצה להתחיל את הסיור הזה בזמן.
דוד אזולאי: במקרה כזה יש לתת למנכ"ל שיקול דעת.
דוד אזולאי: יכול להיות מצב שהסיור יסתיים בשעה מאוד מאוחרת באותו יום ולמחרת אני אצטרך להיות בירושלים.
משה שרוני: לא יכול להיות שלמנכ"ל לא יהיה שיקול דעת.
דוד טל: המקרים האלה בודדים וצריך שבמקרים הללו יהיה שיקול דעת למנכ"ל, כדי לא לפגום בעבודת הוועדה או בעבודתם של חברי הכנסת.
דוד טל: מבחינתי, לא משנה לי אם חברי הכנסת עושים עבודתם במליאה או עושים את העבודה בבאר-שבע, ירוחם או אילת, כל עוד זה נעשה במסגרת העבודה שלהם.
דוד טל: את זה נשאיר לשיקול דעתו של המנכ"ל.
דוד טל: מר גלאור, אתה רוצה להוסיף משהו?
יוסף גלאור: אני סבור שיש טעם בדברים.
דוד טל: אני מודה לאדוני.
ארבל אסטרחן: אז תימחק המילה "בירושלים".
דוד טל: הסמכות תהיה "בכל אתר ואתר".
דוד אזולאי: האם בכל מקרה יש גילום ללינה בירושלים?
ארבל אסטרחן: כללי מס הכנסה מדברים על 100 קילומטר.
משה גפני: למה 100 קילומטר?
דוד טל: היה צריך לחתוך בנקודה מסוימת ולכן אמרו שעד 100 קילומטר זה יחסית קרוב ואפשר לעשות את זה בשעה.
ארבל אסטרחן: כללי מס הכנסה מדברים על 100 קילומטר וגם לגבי שרים נקבע 100 קילומטר.
ארבל אסטרחן: יש תקנות מס הכנסה שמצוטטות בהחלטה: "הוצאות לינה יותרו בניכוי ממלון מרוחק 100 קילומטר לפחות ממקום המגורים".
ארבל אסטרחן: לעניין שכר דירה, מוצע לנסח מחדש את סעיף הזכאות.
ארבל אסטרחן: היום יש אפשרות עם חוזה או בלי חוזה.
ארבל אסטרחן: הסעיף לא היה טוב ומוצע בפניכם נוסח שיקבע "חבר כנסת שמתקיימים בו כל אלה זכאי להשתתפות בתשלום הוצאות שכר דירה בירושלים ובסביבותיה בסכום חודשי שלא יעלה על 2800 שקלים".
ארבל אסטרחן: זה סכום שהוא צמוד למדד.
דוד טל: שהעלו אותו עכשיו ב-500 שקלים בגלל ירידת ערך הדולר.
ארבל אסטרחן: אם יש לו מקום מגורים קבוע, שבו הוא ממשיך להתגורר גם בתקופת השכירות ושאינו נמצא בירושלים ובסביבותיה והוא שוכר דירה בירושלים ובסביבותיה למגוריו בלבד, לצורך מילוי תפקידו כחבר כנסת והדירה לא תשמש בתקופת השכירות לכל מטרה אחר,.
ארבל אסטרחן: הוא נדרש להעביר לחשב חוזה, לחתום על הצהרה בנוסח שמפורט כאן, שכוללת את הדברים שאמרתי.
ארבל אסטרחן: מבחינת הוראות התחילה, מוצע שהסכום המעודכן יחול מהמועד שההחלטה הזאת תיכנס לתוקף, כלומר, מעת פרסומה ברשומות.
ארבל אסטרחן: לעניין כל ענייני המיסוי וזכאות של הדירה, מוצע שהזכאות תהיה החל מה-1 לינואר 2009.
ארבל אסטרחן: אבל, מבחינת הזכאות לדירה - - -
דוד אזולאי: למה אי אפשר להתחיל את כל זה לאחר כינונה של הכנסת החדשה?
ארבל אסטרחן: אני רוצה להזכיר שההמלצות הוגשו ביולי, כאשר לא דיברו על ממשלה חדשה.
דוד אזולאי: מה החיפזון הזה?
דוד אזולאי: בלאו הכי זה לא מעשי.
דוד אזולאי: אנחנו יוצאים לפגרה ואין כמעט לינות.
דוד אזולאי: אדוני היושב ראש, אני מציע שנקבל החלטה לדחות את זה לכנסת הבאה ושהכנסת הבאה תחליט.
דוד אזולאי: מה בוער?
דוד אזולאי: אני חושב שכרגע כל הדבר הזה לא מקובל.
דוד טל: אני סבור שנכון לדון בזה ולקבל החלטה כזאת או אחרת.
דוד טל: קודם כל, הנחנו את ההצעה על שולחן הכנסת לפני שלושה או ארבעה חודשים.
דוד טל: בדרך כלל אנחנו צמודים להמלצות ועדת גרונאו.
דוד טל: לא תמיד אנחנו מקבלים את ההמלצות וזאת זכותנו לאמץ או לדחות.
דוד טל: אני מבקש לקבל התייחסות מחבר הכנסת גפני.
משה גפני: יש מושג: "והייתם נקיים מה' ומישראל".
משה גפני: מה יכולים להגיד עלינו אם נקבל היום החלטה כזאת שאמורה לפגוע בעבודתו של חבר הכנסת?
משה גפני: מה יגידו עלינו?
משה גפני: נכון שהמלצות ועדת גרונאו הונחו ביולי, ונכון שהיה צריך להתקיים דיון.
משה גפני: יגידו שהיות ומפורסם כל הזמן בתקשורת שחלק מחברי הכנסת לא יהיו בכנסת הבאה, אז יש פה מסע נקמה של חברי הכנסת הנוכחיים.
משה גפני: היות והם לא יהיו בכנסת הבאה, אז הם רוצים - - -
דוד טל: אף אחד לא יחשוד בך שאתה נוקם.
משה גפני: חבר הכנסת אזולאי אומר שאם הדיון היה מתקיים באמצע עבודת הכנסת הוא היה נוגע לחברי הכנסת הנוכחיים.
משה גפני: יש דברים שהם דברים חריגים וזה נוגע ממש לעבודת חברי הכנסת.
משה גפני: אני סבור שחבר הכנסת אזולאי צודק.
משה גפני: מי שיחליט על זה צריך להיות בכנסת הבאה.
משה גפני: עכשיו זה כבר לא משנה לשום דבר מכיוון שאין לינות בפגרה.
משה גפני: מליאת הכנסת תתכנס בפגרה לכמה שעות ולא לימים מלאים וממילא אין לינות.
דוד אזולאי: הרב גפני, התכוונתי בעיקר לעניין של שכירת הדירה.
דוד טל: השכירות ובתי המלון קשורים זה בזה.
משה שרוני: זה לא הוגן שמתוך 25 חברי ועדת הכנסת נמצאים כרגע 5 והם שיחליטו.
דוד טל: הדיון שיהיה מחר ימחיש לך עד כמה נכונה ההצעה של מזכיר הכנסת ןמה יקרה כשלא יהיו פה כל חברי הכנסת ויהיו רק חבר כנסת אחד או שניים.
דוד טל: חבר הכנסת אזולאי.
דוד טל: למען האמת, ההצעה הראשונית, היתה שלא לאשר לינה לחברי כנסת שגרים פחות מ-100 קילומטר.
דוד טל: חשבנו שזה קיצוני וחד מידי והצלחתי לשכנע - - -
דוד אזולאי: בשלב הבא יגידו שגם אלה שגרים מעל 100 קילומטר לא ילונו.
דוד אזולאי: מי שחושב שלחברי כנסת יש תענוג גדול לא להיות בבית ולישון בבית מלון, אני מזמין אותו לבלות כמה ימים ולראות כמה שזה לא נעים.
אבי בלשניקוב: אני מציע לוועדה שתאריך התחולה יהיה מיום כינונה של הכנסת ה-18.
דוד טל: ממילא הם יוצאים לפגרה ולא ינצלו את זה.
אבי בלשניקוב: עכשיו, עצה קטנה.
אבי בלשניקוב: אני רואה את הכנסת ה-18 מתכנסת.
אבי בלשניקוב: אתם יודעים מה יקרה בחודש הראשון?
אבי בלשניקוב: תתכנס ועדה הכנסת והדבר הראשון שהיא תתחיל לדון בו יהי נושא הלינות בבתי מלון.
אבי בלשניקוב: אני רוצה לתת עצה ידידותית.
אבי בלשניקוב: חווינו את החוויות האלה בתחילת הקדנציה של הכנסת ה-17.